"Olen ollut pitemmän aikaa kiinnostunut politiikasta ja yhteiskunnallisista asioista. Nykyisen hallituksen politiikka on saanut ajattelemaan, että kyllä täytyy itsekin lähteä ehdolle, että voi asioihin vaikuttaa. Kunnallispolitiikassa on kuitenkin pystytty olemaan toteuttamatta joitakin hallituksen esityksiä. Esimerkiksi Helsingissä ei leikattu subjektiivista päivähoito-oikeutta, toisin kuin Kuopiossa tehtiin. Subjektiivisen päivähoito-oikeuden rajoittamisen lisäksi terveyskeskusmaksujen nostaminen vaikutti päätökseeni lähteä mukaan.

Vasemmistoliitto on kaikista uskottavin meidän nykyisistä puolueista vähävaraisten puolustajana ja kestävän kehityksen edistäjänä."

Ehdokas Ylen vaaligalleriassa ja vaalikoneessa (siirryt toiseen palveluun)

Mistä on kyse?

Esittelemme Ylen puoluepäivinä jokaisesta puolueesta viisi erilaista kuntavaaliehdokasta avataksemme, mitä syitä ehdokkailla on lähteä kuntapolitiikkaan.

Ehdokkaat kertovat myös, miksi he ovat valinneet juuri kyseisen puolueen.

Mukana on nuori ensikertalainen, jo useamman kauden valtuustossa ollut konkari ja maahanmuuttajataustainen ehdokas.

Lisäksi jutussa esitellään yksi ehdokas kunnasta, jossa puolue menestyi erityisen hyvin viime kuntavaaleissa, ja yksi yleisölle ennalta tuttu kasvo.

Jutussa esitellyt henkilöt on valittu pääasiassa Ylen vaaligalleriavideoista (siirryt toiseen palveluun) ja Ylen vaalikoneeseen (siirryt toiseen palveluun) vastanneista ehdokkaista

"Edesmennyt isäni oli aikoinaan mukana pienemmissä kunnallisissa luottamustehtävissä, tämmöisissä kylän jutuissa. Hän tykkäsi hirveästi seurata yhteiskunnallisia asioita ja niistä kovasti keskusteltiin meillä kotona. Sillä tavalla sellainen yleinen kiinnostus yhteisiin asioihin on herännyt sieltä lapsesta lähtien. Sitten meidän perhetuttu, mieheni työnantaja, alkoi aikoinaan kyselemään minua mukaan näihin kunnallisiin luottamustehtäviin. Sitä kautta innostuin lähtemään.

Meillä on ollut aina kotona elämän perusarvona kaikkien ihmisten kunnioittaminen. Muistan aina, kun mummuni sanoi, että kukaan ei ole oman onnensa seppä, että ei pidä naureskella ja naljailla ihmisille, joilla ei välttämättä mene hyvin. Tällaisen eriarvoisuuden kunnioittaminen on lähtenyt ihan sieltä lapsesta. Vasemmistoliiton arvona on nimenomaan tukea heikompiosaisten arjen elämän onnistumista."

Ehdokas Ylen vaaligalleriassa ja vaalikoneessa (siirryt toiseen palveluun)

"Olen kotoisin Sri Lankasta. Työskentelin nuorempana Ruotsissa. Sitten tapasin nykyisen ex-vaimoni ja muutimme Suomeen 1990-luvun alussa.

Olen toista kertaa ehdolla kunnallisvaaleissa. Ensimmäisellä kerralla kiinnostus politiikkaan sai alkunsa siitä, kun olin töissä Koukkuniemen vanhainkodissa, ja minusta kirjoitettiin lehdissä positiivisia asioita. Vasemmistoliitosta soitettiin minulle ja kysyttiin, kiinnostaako minua tulla mukaan politiikkaan. Sanoin, että minun täytyy vähän aikaa miettiä ja jutella äidin kanssa, koska meillä Sri Lankassa politiikka oli tosi hankalaa. Isäni oli mukana politiikassa ja seurasin sitä pienestä lähtien. Se on henkeen ja vereen taistelua välillä siellä. Kyllä minä tiedän, että täällä on ihan toisenlaista. Viikon mietittyäni sanoin, että olen valmis tulemaan, mutta haluan ottaa puolueen asioiden lisäksi esiin myös minulle tärkeitä asioita.

Halusin vasemmistoliittoon, koska se on työläisten, huomaamattomien ja heikoille jääneiden ihmisten puolesta taisteleva puolue."

Ehdokas Ylen vaaligalleriassa ja vaalikoneessa (siirryt toiseen palveluun)

Mikä on puoluepäivä?

Yle esittelee 14.3. alkaen joka tiistai, keskiviikko ja torstai yhden kuntavaaleihin valmistautuvan eduskuntapuolueen.

Puoluepäivän aikana Ylen eri välineissä pureudutaan puolueen vaaliteemoihin, ehdokkaisiin ja näkemyksiin kuntavaalikysymyksistä.

Puoluepäivä näkyy aamusta iltaan verkossa, tv:ssä ja radiossa.

"Olen paljasjalkainen helsinkiläinen. Lähdin 20-vuotiaana Kreikkaan. Asuin siellä kunnes siellä alkoi kriisi. Silloin lähdin töihin Turkkiin, Kyprokselle. Työskentelin eri puolilla hevosalalla. Tulin Suomeen aluksi pätkätöihin hevosalalle, mutta tunsinkin kotiutuneeni tänne ja huomasin, että juuri tässä paikassa haluan elää.

Olen ensimmäistä kertaa ehdolla. Kolarin valtuustosta on puuttunut vahva tunturialueen edustus. Olin todella vihainen joistain asioista, kuten kunnanhallituksen linjauksesta muuttaa Äkäslompolon koulun oma keittiö jakelukeittiöksi ja Hannukaisen kaivoksen valmistelusta. Kaivoksella käytettäisiin älytön määrä puhdasta vettä.

Katsoin, että en voi vaan huudella näitä asioita kavereille, vaan minun täytyy tehdä jotain.

Olen imenyt vasemmistolaisen ajattelun äidinmaidosta. Olen aina ollut vasemmalla. Siinä ei ollut mitään epäselvyyttä. Olisin ollut vieläkin enemmän vasemmalla, jos olisi ollut siihen mahdollisuus. Liityin ihan puolueeseenkin tämän asian takia."

Ehdokas Ylen vaalikoneessa (siirryt toiseen palveluun)

"Olen ensimmäistä kertaa ehdolla kunnanvaltuustoon. Oikeastaan se lähti siitä, että ensimmäinen ihminen, joka minuun otti yhteyttä oli Susanna Koski kokoomuksesta. Pelästyin siitä niin paljon, että soitin Silvia Modigille (vas.) ja sanoin, että nyt on olemassa maailmassa virhe.

Minun elämässäni on muitakin arvoja kuin pelkästään raha. Suurin osa ystäväpiiristäni edustaa niin sanotusti keskikastia tai alempaa kastia tässä yhteiskunnassa. Olen paljon nähnyt, kokenut ja kuullut sitä, mitä ihmiset oikeasti haluavat. Minulla on sellainen olo, että me mennään nyt vähän liikaa raha edellä. Kyllä meidän täytyy myös miettiä sosiaalista ja henkistä hyvinvointia.

Jos kansa voi huonosti, se tulee niin kuin "fist to your face" eli nyrkillä naamaan. Henkinen hyvinvointi ja henkinen pääoma ovat niitä asioita, jotka loppujen lopuksi kantavat hedelmää.

Olin liberaalien ehdokas eduskuntavaaleissa 2007."

Ehdokas Ylen vaalikoneessa (siirryt toiseen palveluun)

Lisää kuntavaaliehdokkaita löytyy Ylen vaaligalleriasta (siirryt toiseen palveluun) ja Ylen vaalikoneesta (siirryt toiseen palveluun).

Lue myös:

Tätä saat, jos äänestät vasemmistoliittoa

Vasemmistoliiton ihannekunta asuttaisi rikkaat köyhien keskelle ja unohtaisi suurmiehet

Ehdokkaiden kuvat on saatu vasemmistoliiton ja ehdokkaiden kampanjamateriaaleista.